CELEX: 
Language: et
Date: 2021-05-10 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2019/856 innovatsioonifondi raames kohaldatava taotlus- ja valikumenetluse osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Innovatsioonifond loodi Euroopa Parlamendi ja nõukogu 13. oktoobri 2003. aasta direktiivi 2003/87/EÜ (millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ) artikli 10a lõikega 8, et toetada innovatsiooni vähese süsinikdioksiidiheitega tehnoloogia ja protsesside valdkonnas. Sama artikliga komisjonile antud delegeeritud volituste alusel võttis komisjon 26. veebruaril 2019 vastu komisjoni delegeeritud määruse (EL) 2019/856, millega täiendatakse Euroopa Parlamendi ja nõukogu direktiivi 2003/87/EÜ innovatsioonifondi toimimise osas, mis sisaldab üksikasju taotlusmenetluse ja valikukriteeriumide kohta.
            
            
               Eelkõige kehtestati delegeeritud määrusega (EL) 2019/856 suuremahulistele projektidele kaheetapiline valikumenetlus. Komisjon on juba saanud valikumenetlustega seoses praktilise kogemuse: esimene suuremahuliste projektide projektikonkurss algatati 2020. aasta juulis kaheetapilise valikumenetlusega ja esimene väiksemahuliste projektide projektikonkurss algatati 2020. aasta detsembris üheetapilise taotlusmenetlusega.  
            
            
               Esimese suuremahuliste projektide projektikonkursi raames esitati üle 300 taotluse. Toetusi taotleti rohkem kui 20 miljardi euro ulatuses, samas kui projektikonkursi eelarve on 1 miljard eurot. Taotluste põhjalikumal uurimisel selgus, et puhta tehnoloogia projektide varu on väga suur ja mitmekesine
                  1
               . Kuigi taotluste esitamise periood ei ole veel lõppenud, on juba praegu näha, et ka esimene väiksemahuliste projektide projektikonkurss äratab suurt huvi. 
            
            
               Kuigi esimese suuremahuliste projektide projektikonkursi raames esitatud taotluste hindamine on veel pooleli, jääb suur hulk valmisjärgus ja paljulubavaid projekte piiratud eelarve tõttu valikust välja. Et rahuldada praegust suurt nõudlust innovatsioonifondi toetuse järele, tuleks komisjonile anda võimalus valida suuremahuliste projektide projektikonkursi puhul kahe- ja üheetapilise valikumenetluse vahel, mida saab juba teha väiksemahuliste projektide projektikonkursi puhul. Üheetapiline valikumenetlus võimaldab märgatavalt lühendada toetuse eraldamiseni kuluvat aega ning toetada majanduse kiire keskkonnahoidliku taastamise kontekstis rutemini valmisjärgus puhta tehnoloogia projekte. 
            
            
               Kuna 2020. aasta juulis algatatud esimesele projektikonkursile laekus palju rohkem taotlusi kui on võimalik toetusi anda ja selleks, et toetada kiiremini uuenduslikke puhta tehnoloogia projekte, tuleks delegeeritud määrust (EL) 2019/856 muuta, et anda komisjonile võimalus otsustada korraldada taotluste esitamise ja sellest tulenevalt valikumenetlus kas kahes või ühes etapis. 
            
            
               Otsuse ühe- või kaheetapilise taotlusmenetluse kasutamise kohta teeb komisjon igal üksikjuhul eraldi ja konsulteerides liikmesriikidega, sõltuvalt varasemate projektikonkursside raames esitatud paljutõotavate puhta tehnoloogia projektide varust, nii et turunõudlust saaks kõige paremini rahuldada.
            
            
               Teine muudatus puudutab projektide arendamise abi, mida võidakse anda projektidele, mille valmidusaste ei ole piisav, kuid millel on potentsiaali täita kõik valikukriteeriumid, kui neid edasi arendatakse. Ettepanekus selgitatakse, et sellist abi võib anda ka tehnilise abina.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Kooskõlas Euroopa Parlamendi, Euroopa Liidu Nõukogu ja Euroopa Komisjoni vahel sõlmitud institutsioonidevahelisele parema õigusloome kokkuleppele
                  2
                lisatud delegeeritud õigusakte käsitleva ühisseisukoha punktiga 4 peeti käesoleva delegeeritud määruse ettevalmistamise käigus asjakohaseid konsultatsioone. Innovatsioonifondi eksperdirühm vahetas oma 7. detsembri 2020. aasta koosolekul sel teemal arvamusi. Muudatusettepaneku põhimõtte käsitlemiseks 23. detsembrist 2020 kuni 15. jaanuarini 2021 peetud kirjaliku konsultatsiooni tulemusena selgus, et ettepanekut toetatakse kindlalt (18 pooldavat vastust, 5 mittesoosivat vastust). Seejärel konsulteeriti 10.–23. veebruaril 2021 innovatsioonifondi eksperdirühma ekspertidega kirjalikult käesoleva delegeeritud määruse eelnõu teksti teemal ja kaks liiget esitasid kirjalikud märkused.  
            
            
               Konsulteerimisega seotud dokumendid saadeti ühel ja samal ajal Euroopa Parlamendile ja nõukogule, nagu on ette nähtud delegeeritud õigusakte käsitleva ühisseisukohaga. 
            
            
               Eksperdirühma märkusi võeti delegeeritud määruse ettevalmistamisel arvesse.
            
            
               Delegeeritud määruse eelnõu avaldati parema õigusloome portaalis, kus selle kohta sai anda tagasisidet nelja nädala jooksul – 17. märtsist kuni 14. aprillini. Sellel ajavahemikul saadi tagasisidet kahelt kodanikult, seitsmelt ettevõtjalt ning kaheksalt ettevõtjate, organisatsioonide ja konsultatsioonifirmade ühenduselt. Kolmteist vastust sisaldas üheetapilise valikumenetluse kasutuselevõtmise kohta positiivset arvamust, kaks negatiivset arvamust ja kahes vastuses sel teemal arvamust ei avaldatud. Sidusrühmad väljendasid peamiselt heameelt muudatusettepanekuga kaasneva väljavaate üle, et taotluse esitamisest toetuse eraldamiseni kuluv aeg lüheneb. Osa tagasisidest oli seotud projektikonkursside korraldamisega, näiteks konkursi kavandamine selliselt, et taotlejad saaksid esitada kogu usaldusväärse ja kvaliteetse taotluse puhul nõutava teabe ning et taotlejatele pakutaks piisavat tuge. 
            
            
               Kogu tagasiside tehnilise abi vormis projektide arendamiseks antava abi kohta oli positiivne.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva delegeeritud määrusega tehakse delegeeritud määrusesse (EL) 2019/856 asjakohased muudatused, et näha innovatsioonifondist rahastatavate suuremahuliste projektide puhul ette üheetapilise taotlusmenetluse võimalus ning täpsustada projektide arendamiseks antava abi vorme. 
            
            
               Artikli 9 lõike 2 punkti d muudatusega lisatakse elemendid, mida konkursikutse avaldamist käsitlev komisjoni otsus peab sisaldama selleks, et suuremahuliste projektide puhul saaks kasutada üheetapilist taotlusmenetlust.
            
            
               Artikli 10 muudatusega nähakse ette võimalus kasutada suuremahuliste projektide väljavalimiseks üheetapilist menetlust.
            
         
         
            
               Lisatakse uus artikkel 12a, milles kirjeldatakse üheetapilises taotlusprotsessis esitatud taotluste väljavalimise menetlust.
            
            
               Artikli 13 lõike 2 muudatusega lisatakse tehniline abi artikli 12 lõike 2 kohaselt projekti arendamiseks antava abi vormina.
            
            
               Artiklit 21 muudetakse selleks, et näha projektide arendamiseks antava abi osas ette liikmesriikidega konsulteerimine juhul, kui kasutatakse üheetapilist taotlusmenetlust, ja kehtestada komisjoni kohustus anda liikmesriikidele abi eraldamise otsuste rakendamise kohta aru ka üheetapilise menetluse korral.
            
            
               KOMISJONI DELEGEERITUD MÄÄRUS (EL) …/…,
            
            
               10.5.2021,
            
            
               millega muudetakse delegeeritud määrust (EL) 2019/856 innovatsioonifondi raames kohaldatava taotlus- ja valikumenetluse osas 
               
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ,
                  3
                eriti selle artikli 10a lõike 8 neljandat lõiku,
            
            
               ning arvestades järgmist:
            
            
               (1)Komisjoni delegeeritud määruses (EL) 2019/856
                  4
                on sätestatud innovatsioonifondi toimimise eeskirjad. Sellega on kehtestatud kaheetapiline taotlusmenetlus, mis hõlmab osalemise huvist teatamist ja lõpliku taotluse esitamist.   
            
            
               (2)Kaheetapiline taotlusmenetlus vähendab küll projektiesitajate halduskoormust esimeses etapis, kuid samas pikendab taotluste esitamise ja edukate projektide rahastamise vahelist ajavahemikku. Kogemus esimese projektikonkursiga, mille käigus saadi arvukalt eri valmidusastmega projektide taotlusi, näitas, et seda ajavahemikku on vaja lühendada, et valmisjärgus projekte saaks õigeaegselt toetada. Selle ajavahemiku lühendamine tooks kasu ka majanduse taastamise seisukohast, kuna investeeringuid puhta tehnoloogia ulatuslikumaks kasutuselevõtuks on vaja kaasata kiiresti.
            
            
               (3)Seetõttu on vaja ette näha üheetapiline taotlusmenetlus, mis seisneb lõpliku taotluse esitamises ilma osalemise huvist teatamise etapita. Komisjonil peaks projektikonkursside algatamisel olema võimalik valida vastavalt vajadusele kahe- ja üheetapilise taotlusmenetluse vahel. 
            
            
               (4)Delegeeritud määrusega (EL) 2019/856 on ette nähtud projektide arendamise abi nendele projektidele, mis ei vasta kõnealuse määruse artikli 11 lõike 1 punktis c sätestatud projekti valmidusastme kriteeriumile, kuid millel on potentsiaali seda kriteeriumi täita. Vastavalt delegeeritud määruse (EL) 2019/856 artikli 13 lõikele 2 võib seda abi anda üksnes toetuse vormis. Et toetada kõnealuste projektide edasiarendamist, on vaja lubada sellise abi andmist ka tehnilise abi vormis. 
            
            
               (5)Seepärast tuleks delegeeritud määrust (EL) 2019/856 vastavalt muuta, 
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) 2019/856 muudatused
            
            
               Delegeeritud määrust (EL) 2019/856 muudetakse järgmiselt:
            
            
               (1)artikli 9 lõiget 2 muudetakse järgmiselt:
            
         
         
            
               (a)punkt d asendatakse järgmisega: 
            
            
               „d) taotlusmenetluse kirjeldus, milles täpsustatakse, kas kohaldatakse ühe- või kaheetapilist menetlust, ning koos taotlusega esitatavate andmete ja dokumentide üksikasjalik loetelu;“
            
            
               (b)punkt f asendatakse järgmisega: 
            
            
               „f) juhul, kui väiksemahuliste projektide puhul kohaldatakse kooskõlas artikli 10 lõikega 4 lihtsustatud taotlusmenetlust ja kooskõlas artikliga 12b erivalikumenetlust, siis neid erimenetlusi käsitlevad eeskirjad;“
            
            
               (2)artiklit 10 muudetakse järgmiselt:
            
            
               (a)lõige 1 asendatakse järgmisega:
            
            
               „1. Rakendusamet kogub taotlusi ja korraldab artikli 9 lõike 2 punkti d kohaselt kindlaks määratud taotlusmenetluse.“;
            
            
               (b)lõiked 2 ja 3 asendatakse järgmisega:
            
            
               „2. Kaheetapiline taotlusmenetlus koosneb järgmistest etappidest:
            
            
               (a)osalemise huvist teatamine;
            
            
               (b)lõpliku taotluse esitamine.
            
            
               Huvist teatamise etapis esitab projekti esitaja projekti olulisemate tunnuste kirjelduse kooskõlas konkursikutses kehtestatud nõuetega, sealhulgas kirjelduse projekti tõhususe, uuenduslikkuse ja valmidusastme kohta, nagu on sätestatud artikli 11 lõike 1 punktides a, b ja c.
            
            
               Lõpliku taotluse esitamise etapis esitab projekti esitaja projekti üksikasjaliku kirjelduse ja kõik lisadokumendid, sealhulgas teadmiste jagamise kava.
            
            
               3. Üheetapilise taotlusmenetluse kohaldamise korral esitab projekti esitaja lõpliku taotluse, nagu on kirjeldatud lõike 2 kolmandas lõigus.“;
            
            
               (3)artiklit 12 muudetakse järgmiselt: 
            
            
               (a)artikli 12 pealkiri asendatakse järgmisega:
            
            
               „Kaheetapilise taotlusmenetluse korral kohaldatav valikumenetlus“;
            
            
               (b)lõige 6 jäetakse välja;
            
            
               (4)lisatakse artiklid 12a ja 12b:
            
            
               „Artikkel 12a
            
         
         
            
               Üheetapilise taotlusmenetluse korral kohaldatav valikumenetlus
            
            
               1. Tuginedes saadud taotlustele, hindab rakendusamet iga projekti puhul selle rahastamiskõlblikkust kooskõlas direktiivi 2003/87/EÜ artikli 10a lõikega 8. Rakendusamet jätkab seejärel rahastamiskõlblike projektide valikumenetlust käesoleva artikli lõigete 2 ja 3 alusel.
            
            
               2. Tuginedes saadud taotlustele, koostab rakendusamet loetelu projektidest, mis vastavad artiklis 11 kehtestatud valikukriteeriumidele, ning seejärel hindab projekte ja järjestab need kõnealuses artiklis sätestatud valikukriteeriumide põhjal. Hindamise käigus võrdleb rakendusamet projekte teiste sama sektori projektide ning muude sektorite projektidega. Hindamise lõpus koostab rakendusamet eelvalitud projektide loetelu.
            
            
               3. Kui rakendusamet jõuab järeldusele, et projekt vastab artikli 11 lõike 1 punktides a, b, d ja e sätestatud valikukriteeriumidele ning kooskõlas artikli 11 lõikega 2 kehtestatud valikukriteeriumile, kui see on asjakohane, kuid ei vasta artikli 11 lõike 1 punktis c kehtestatud kriteeriumile, hindab rakendusamet seda, kas projektil on potentsiaali vastata sellele valikukriteeriumile juhul, kui seda edasi arendatakse. Kui projektil on selline potentsiaal, võib rakendusamet anda asjaomasele projektile arendamisabi või kui projektide arendamise abi annab komisjon, pakkuda komisjonile välja, et komisjon annaks projektile arendamisabi.
            
            
               4. Lõikes 2 viidatud eelvalitud projektide loetelu ja vajaduse korral teave lõikes 3 viidatud võimaluse kohta edastatakse komisjonile ning see sisaldab vähemalt järgmist:
            
            
               a)
                     kinnitus rahastamiskõlblikkuse ja valikukriteeriumide täitmise kohta;
            
            
               b)
                     projekti hindamise ja järjestamise üksikasjad;
            
            
               c)
                     artiklis 5 viidatud projekti kogukulud ja asjakohased kulud (eurodes);
            
            
               d)
                     taotlus innovatsioonifondi abi kogusummale (eurodes);
            
            
               e)
                     välditava kasvuhoonegaaside heite kavandatav maht;
            
            
               f)
                     toodetava või salvestatava energia kavandatav maht;
            
            
               g)
                     salvestatava süsinikdioksiidi kavandatav maht;
            
            
               h)
                     teave projekti esitaja taotletava innovatsioonifondi abi õigusliku vormi kohta.
            
            
               5. Teabe põhjal, mis edastati käesoleva artikli lõike 4 kohaselt, võtab komisjon pärast liikmesriikidega konsulteerimist kooskõlas artikli 21 lõikega 2 vastu abi eraldamise otsuse, täpsustades valitud projektidele antavat abi, ja koostab vajaduse korral reservnimekirja.
            
            
               Artikkel 12b
            
            
               Väiksemahuliste projektide puhul kohaldatav valikumenetlus
            
            
               Erandina artiklitest 12 ja 12a võib väiksemahuliste projektide puhul kohaldada erivalikumenetlust.“;
            
            
               (5)artikli 13 lõige 2 asendatakse järgmisega:
            
            
               „2. Projekti arendamisabi annab kooskõlas artikli 12 lõikega 2 või artikli 12a lõikega 3 komisjon või rakendusamet toetuse või tehnilise abi vormis.“;
            
            
               (6)artiklit 21 muudetakse järgmiselt:
            
         
         
            
               (a)lõike 2 punkt a asendatakse järgmisega:
            
            
               „a) eelvalitud projektide loetelu, sealhulgas reservnimekiri, ja kooskõlas artikli 12 lõike 2 teise lõiguga või artikli 12a lõikega 3 arendamisabi jaoks välja pakutud projektide loetelu, enne abi eraldamist;“
            
            
               (b)lõige 4 asendatakse järgmisega:
            
            
               „4. Komisjon annab liikmesriikidele ülevaate käesoleva määruse, eeskätt artikli 12 lõikes 5 ja artikli 12a lõikes 5 osutatud abi eraldamise otsuste rakendamisest.“;
            
            
               (7)artikli 27 lõige 4 asendatakse järgmisega:
            
            
               „4.   Projekti esitajad annavad kooskõlas käesoleva artikli lõigetega 1 ja 2 üksikasjalikku teavet kavandatavate tegevuste kohta teadmiste jagamise kavas, mis esitatakse kooskõlas artikli 10 lõike 2 kolmanda lõiguga.“
            
            
               Artikkel 2
            
            
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõigis liikmesriikides.
            
            
               Brüssel, 10.5.2021
            
            
               
                     Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        Vt aruanne taotluste kohta: https://ec.europa.eu/clima/sites/clima/files/innovation-fund/large-scale_call_statistics_en.pdf.
               
               
                  
                     (2)
                  
                        Euroopa Parlamendi, Euroopa Liidu Nõukogu ja Euroopa Komisjoni vahel 13. aprillil 2016 sõlmitud institutsioonidevaheline parema õigusloome kokkulepe (ELT L 123, 12.5.2016, lk 1).
               
               
                  
                     (3)
                  
                        ELT L 275, 25.10.2003, lk 32.
               
               
                  
                     (4)
                  
                        Komisjoni 26. veebruari 2019. aasta delegeeritud määrus (EL) 2019/856, millega täiendatakse Euroopa Parlamendi ja nõukogu direktiivi 2003/87/EÜ innovatsioonifondi toimimise osas (ELT L 140, 28.5.2019, lk 6).